Germán Burgos

Germán Adrián Ramón Burgos (s. 16. huhtikuuta 1969 Mar del Plata, Argentiina) on argentiinalainen jalkapallovalmentaja ja entinen maalivahti. Jalkapallon ohella Burgos on luonut uran myös rock-muusikkona.

Burgos tunnetaan parhaiten lempinimellä Mono (). Joidenkin lähteiden mukaan lempinimi on peräisin hänen tavastaan venytellä roikkumalla maalin ylähirrestä otteluiden suvantovaiheiden aikana,Burgos on recovery trail after operation Telegraph (Luettu 13. huhtikuuta 2010) mutta Burgos itse sanoo nimen olevan argentiinalaisen valmentajalegenda Carlos Griguolin keksintöä. Griguol kun oli hänen mukaansa pitänyt Burgosin ulkomuotoa "gorillamaisena".'Mono' Burgos: "Cuando me dijeron que tenía cáncer dije: me opero el lunes, que este domingo tengo partido"  Cadena Ser (Luettu 13. huhtikuuta 2010) 

 Pelaajaura 

Burgos teki debyyttinsä Argentiinan pääsarjassa syksyllä 1989 buenosairesilaisen Ferro Carril Oesten riveissä. Vuonna 1994 hän siirtyi saman kaupungin suurseuraan River Plateen, jossa hän pelasi neljän kauden ajan. Tämä oli palkinnoilla mitattuna Burgosin uran parasta aikaa. Hän voitti seurassa Argentiinan apertura-mestaruuden kolme kertaa (1994, 1996 ja 1997) sekä clausura-mestaruuden yhden kerran (1997). Lisäksi joukkue nousi Copa Libertadoresin mestariksi vuonna 1996 voittaen myös maanosan supercupin seuraavana vuonna.Germán Burgos RCD Carabanchel (Luettu 13. huhtikuuta 2010)

Vuonna 1999 Burgos päätti kokeille onneaan Atlantin toisella puolen ja solmi sopimuksen Espanjan pääsarjassa pelaavaan Mallorcan kanssa. Kahden Mallorca-kauden jälkeen hän siirtyi valmentajansa Luis Aragonésin mukana pääkaupungin Atlético Madridiin, joka oli pudonnut alemmalle sarjaportaalle ja tavoitteli kiivaasti nousua takaisin pääsarjaan. Paluu toteutui keväällä 2002 ja ykkösmaalivahti Burgos oli yksi voiton takuumiehistä.

Burgosin peliura oli loppua ennen aikojaan, kun hänen todettiin sairastavan munuaissyöpää. Leikkauksessa hänen munuaisistaan poistettiin kasvain ja lääkäreiden mukaan lopullinen paranemisennuste oli erinomainen. Toivuttuaan operaatiosta Burgos teki vielä onnistuneen paluun jalkapallokentille, kunnes lopetti peliuransa kauden 2003–2004 päätteeksi. 

Burgos pelasi Argentiinan maajoukkuessa 35 kertaa.Argentina - Record International Players RSSF (Luettu 13. huhtikuuta 2010) Hän edusti maataan MM-tasolla kaksi kertaa vuosina 1998 ja 2002. 

 Valmentajaura 

Pelaajauransa päättymisen jälkeen Burgos siirtyi valmennustehtäviin. Hän valmensi Atléticon eri juniorijoukkueita sekä toimi yhden kauden ajan kolmanneksi korkeimmalla sarjatasolla pelaavan Alcorcónin apuvalmentajana. Keväällä 2010 hänestä tuli ensimmäistä kertaa urallaan joukkueen päävalmentaja, kun kuudenneksi korkeimmalla sarjatasolla pelaava madridilaislaisseura RCD Carabanchel pestasi hänet. Alku oli menestyksekäs ja Burgosin johdolla seura onnistui nousemaan ylemmälle sarjaportaalle."Sueño con dirigir al Atlético y a River" Mundo Deportivo (Luettu 19. joulukuuta 2010) Burgos erosi tehtävästä saman vuoden lokakuussa, kun hänen joukkueensa oli kerännyt ainoastaan kuusi pistettä sarjan seitsemästä ensimmäisestä ottelusta.'El Mono' Burgos dimite como técnico del Carabanchel Marca (Luettu 19. joulukuuta 2010) 

Tammikuussa 2011 Burgos palkattiin italialaisen Catanian apulaisvalmentaksi. Seuran päävalmentajaksi oli tuolloin nimitetty Diego Simeone, joka oli Burgosin entinen joukkuetoveri niin Atléticosta kuin Argentiinan maajoukkuestakin.El “Mono” Burgos será el ayudante de Simeone en Catania  Bolavip.com (Luettu 1. kesäkuuta 2011) Kesäkuussa 2011 Burgos seurasi Simeonea Cataniasta argentiinalaiseen Racing Clubiin.Diego Simeone fue presentado como nuevo técnico de Racing  Racing Club - Sitio Oficial (Luettu 30. heinäkuuta 2011)Burgos, Germán Adrián Ramón  Racing Club - Sitio Oficial (Luettu 30. heinäkuuta 2011) Kaksikko palasi Atléticoon saman vuoden joulukuussa, kun Simeonesta tuli seuran uusi päävalmentaja.Simeone: "I would like to see a strong, courageous, fast and counterattacking side" clubatleticodemadrid.com (Luettu 28. joulukuuta 2011) Burgos jätti seuran heinäkuussa 2020 käynnistääkseen päävalmentajauransa uudelleen.Germán Burgos, homenajeado en el Wanda Metropolitano clubatleticodemadrid.com (Luettu 5. kesäkuuta 2021) 

Maaliskuussa 2021 Burgos nimitettiin Argentiinan pääsarjassa pelaavan Newell’s Old Boysin päävalmentajaksi.Newell's Old Boys from ‘Mono’ Burgos debuted with a draw at home Sports Finding (Luettu 5. kesäkuuta 2021) Uusi valmennuspesti kesti vain 15 ottelun verran, kun seura ilmoitti saman vuoden kesäkuussa sopimuksen purkamisesta.Germán Burgos no continuará al frente del primer equipo Club Atlético Newell's Old Boys (Luettu 2. heinäkuuta 2021) Burgos palasi Eurooppaan alkuvuodesta 2022, kun hän solmi Kreikan pääsarjassa pelaavan Aris Thessalonikin kanssa kahden ja puolen vuoden mittaisen sopimuksen.Legendaarinen Mono Burgos löysi uuden työpaikan – palasi Eurooppaan LaLiiga (Luettu 5. maaliskuuta 2022) Aris sijoittui Burgosin komennossa liigan kolmanneksi ja selvityi Konferenssiliigan karsintavaiheeseen. Burgos joutui kuitenkin jättämään tehtävänsä heti seuraavan kauden alussa.El Aris prescinde de Germán Burgos a pesar de ganar 12 de 18 partidos As.com (Luettu 26. syyskuuta 2022)  

 Musiikkiura 

Jalkapallon ohella Burgos on ollut aktiivisesti mukana musiikkielämässä. Hän aloitti uransa laulajana vuonna 1992 perustamalla La Piara -nimisen yhtyeen, joka levytti myöhemmin uudella nimellä Simpatía levyt Jaque al Rey (1999) ja Farolera de Tribunas (2000). Hänen viimeisin yhtyeensä The Garb julkaisi niin ikään kaksi levyä. Vuonna 2002 ilmestyi debyyttialbumi Líneas Calientes ja kolme vuotta myöhemmin viimeiseksi jäänyt levy Abismos.Biografía de: Germán Burgos CMTV (Luettu 13. huhtikuuta 2010) Burgos on sittemmin ilmoittanut musiikkiprojektien olevan tauolla, koska hän haluaa keskittyä jalkapallovalmennukseen.Burgos: I killed off the musician!  FIFA.com (Luettu 2. elokuuta 2012) Burgosin yhtyeiden musiikkityyli on hard rock ja hänen merkittävin esikuvansa The Rolling Stones.

 Lähteet 

 Aiheesta muualla 

 Burgosin esiintyminen Atléticon TV-mainoksessa YouTube-sivustolla 
 The Garbin musiikkia ja videoita MySpace-sivustolla 

Luokka:Argentiinalaiset jalkapallovalmentajat
Luokka:Argentiinalaiset jalkapallomaalivahdit
Luokka:Vuonna 1969 syntyneet
Luokka:Elävät henkilöt